Ελάχιστη Βάση Εισαγωγής

Η Ελάχιστη Βάση Εισαγωγής (ΕΒΕ) είναι θεσμοθετημένη ελάχιστη βάση μορίων, η οποία καθορίζεται από το Υπουργείο Παιδείας και Θρησκευμάτων για την πρόσβαση των αποφοίτων Λυκείων στα Ανώτατα Εκπαιδευτικά Ιδρύματα (ΑΕΙ) της Ελλάδας. Καθιερώθηκε επί υπουργείας Νίκης Κεραμέως τον Ιανουάριο 2021 και εφαρμόστηκε για πρώτη φορά στις πανελλαδικές εξετάσεις τον Ιούνιο του 2021.

 Σύμφωνα με τη νομοθεσία, η ρύθμιση μιας τέτοιας ελάχιστης βάσης γίνεται για διασφάλιση των ακαδημαϊκών προϋποθέσεων της επιτυχούς φοίτησης αλλά επίσης και της έγκαιρης ολοκλήρωσης των σπουδών των υποψηφίων φοιτητών στην ανώτατη τριτοβάθμια εκπαίδευση. Θεωρείται ότι διαμέσου της θεσμοθέτησης μιας Ελάχιστης Βάσης Εισαγωγής θα επιτευχθεί η ποιοτική αναβάθμιση των σπουδών στα ελληνικά ΑΕΙ. Γενικά, η ΕΒΕ διαμορφώνεται ενιαία από συσχέτιση των μέσων όρων των επιδόσεων βαθμολογίας των υποψηφίων. Οι μέσοι όροι είναι εκείνοι που επιτεύχθηκαν στα τέσσερα πανελλαδικώς εξεταζόμενα μαθήματα σε κάθε επιστημονικό πεδίο. Αυτός πολλαπλασιάζεται με έναν συντελεστή (ο οποίος ορίζεται, συνήθως, στο 0,80 – 1,00 – 1,20 της ΕΒΕ) που αποφασίζεται από το κάθε τμήμα ΑΕΙ, σε κάθε ελληνικό πανεπιστήμιο ή πολυτεχνείο, και το οποίο στρογγυλοποιείται στο δεύτερο δεκαδικό ψηφίο. Ο συντελεστής θα πρέπει να ευρίσκεται εντός του διαστήματος ελάχιστης και μέγιστης τιμής. Για να επιτύχει ένας υποψήφιος, θα πρέπει στις πανελλαδικές εξετάσεις να αποδώσει βαθμολογική επίδοση ίση ή μεγαλύτερη της ΕΒΕ ανά σχολή, τμήμα ή εισαγωγική κατεύθυνση (λ.χ. >8,26 με άριστα το 20). Στα τμήματα των ΑΕΙ, που εντάσσονται σε περισσότερα του ενός επιστημονικά πεδία, για τον υπολογισμό της ΕΒΕ λαμβάνεται υπόψη ο μικρότερος μέσος όρος των μέσων όρων των πανελλαδικά εξεταζόμενων μαθημάτων των επιστημονικών πεδίων, στα οποία περιλαμβάνονται τα συγκεκριμένα τμήματα.Η ελάχιστη και η μέγιστη τιμή του συντελεστή της ΕΒΕ καθορίζεται με απόφαση του υπουργού Παιδείας πριν από το τέλος του Ιουνίου κάθε έτους, μετά από τις εισηγήσεις των ίδιων των ΑΕΙ. Η Σύνοδος των Πρυτάνεων των ελληνικών ΑΕΙ τάχθηκε εξαρχής θετικά και υπέρ της θέσπισης της ΕΒΕ.Ωστόσο, η εφαρμογή της ΕΒΕ έχει προκαλέσει και αρκετά θετικά σχόλια αλλά και πολλά αρνητικά σχόλια και κριτική. Το πρώτο έτος εφαρμογής της (2021) επέφερε τις ακόλουθες κατώτερες τιμές για την εισαγωγή υποψηφίων στα ελληνικά ΑΕΙ: Κατεύθυνση ανθρωπιστικών, νομικών, κοινωνικών σπουδών: ΕΒΕ 8,94 Κατεύθυνση θετικών και τεχνολογικών επιστημών: ΕΒΕ 9,58 Κατεύθυνση επιστημών υγείας και ζωής: ΕΒΕ 9,70 Κατεύθυνση επιστημών οικονομίας και πληροφορικής: ΕΒΕ 8,27.Η πρώτη εφαρμογή της Ελάχιστης Βάσης Εισαγωγής στο ισχύον σύστημα εξετάσεων για τα ΑΕΙ, προκάλεσε σχόλια και αντιδράσεις από την κοινή γνώμη και από την αντιπολίτευση.Κατά το δεύτερο έτος εφαρμογής του μέτρου της ΕΒΕ (2022), ίσχυσαν οι εξής κατώτερες τιμές για εισαγωγή υποψηφίων στα ΑΕΙ: Κατεύθυνση ανθρωπιστικών, νομικών, κοινωνικών σπουδών: ΕΒΕ 9,08 Κατεύθυνση θετικών και τεχνολογικών επιστημών: ΕΒΕ 9,50 Κατεύθυνση επιστημών υγείας και ζωής: ΕΒΕ 9,62 Κατεύθυνση επιστημών οικονομίας και πληροφορικής: ΕΒΕ 8,36.Η Ελάχιστη Βάση Εισαγωγής αποτέλεσε ένα από τα ζητήματα της πολιτικής αντιπαράθεσης κατά την προεκλογική περίοδο στις εθνικές εκλογές του Μαΐου 2023.